Ramnes kirke Arkeologisk overvåking av graving for utskifting av kum (2021)

# **RAMNES KIRKE**

Arkeologisk overvåking av graving for utskifting av kum

Halvorsen, Sunniva Wilberg

#### Sammendrag

NIKU overvåket tømming av vannkum 25.5.2021. Kummen ble tømt ved håndgraving, og det viste seg at det ikke ble nødvendig å fjerne kummen. Den arkeologiske overvåkingen ble deretter avsluttet. Ettersom graveomfanget ble svært nedskalert underveis ble det ikke avdekket in situ middelalderske kulturlag.

#### Emneord

Middelalder, kirkegård, Ramnes kirke, kirkested, vannkum

#### Avdelingsleder

Lise-Marie Bye Johansen

#### **1 Innledning**

VA Consult Sandefjord AS, ved Vidar Jellum, har på vegne av Tønsberg kirkelige fellesråd søkt Vestfold og Telemark fylkeskommune om dispensasjon fra Lov om kulturminner av 9. juni 1978 (kml) for graving for utbedring av vannkum ved Ramnes kirke, Tønsberg kommune. NIKU Distriktskontor Tønsberg mottok anmodning fra Vestfold og Telemark fylkeskommune 12.3.2021 (FK saksnr. 21/08451) om utarbeidelse av faglig tilrådning i saken, og om forslag til prosjektplan og budsjett i tråd med NIKUs faglige tilrådning for det omsøkte tiltaket. NIKU oversendte tilrådning og prosjektplan og budsjett 26.3.2021. Vestfold og Telemark fylkeskommune fattet dispensasjonsvedtak 28.4.2021 (21/08451-8).

Det skulle utbedres en vannkum øst for kirkebygget (fig. 1). Kummen var ødelagt og det var ikke mulig å sette lokk på kummen. Det var vannlekkasje i kummen og kumtoppen var en fare for besøkende. Vannlekkasjen tilførte grunnen mye vann, noe som kan være uheldig for gravplasser. Det ble søkt om å fjerne hele kummen og erstatte den med nedgravde bakkekraner.

Eksisterende kum var ca. 1200 mm i diameter innvendig i bunnen. Denne kummen skulle fjernes for å få komme til vannledningene og koblet disse til nye bakkekraner på en god måte. Eksisterende vannpost skulle byttes ut med en enkel ny vannpost med drenerende bakkekran med samme plassering. Det var beregnet å kun grave i omrørte masser som ble berørt da eksisterende kum og rør ble etablert.

*Figur 1. Søknadskart.*

#### **1.1 Kulturhistorisk og topografisk bakgrunn**

Tiltaksområdet ligger innenfor det automatisk fredede kulturminnet *Ramnes kirkested*, kulturminne-ID 85265 (fig. 2). Kirkestedet består av en middelaldersk kirke med middelaldersk kirkegård.

Ramnes kirke er en romansk steinkirke, med rektangulært skip, og smalere, tilnærmet kvadratisk kor. Kirken dukker opp i skriftlige kilder først i 1363. Ramnes middelalderske kirkegård ligger omkring kirken, på en halvøy i terrenget som har hovedretning fra vest til øst. Fra kirken faller terrenget i kirkegården mot nord og øst, mens området ellers er tilsynelatende i samme nivå som kirken. Den middelalderske kirkegården følger i store trekk landtungens form, men begrenses i vest av landeveien. Et fragment av mulig steinkors i kleber er funnet ved yttersiden av kirkens våpenhus i 2013. Klebersteinen skal ha kommet fram under rydding av et skap i kirkens våpenhus for flere år siden, og ble lagt ut. Skap i våpenhuset skal ha blitt renovert i 1945 og klebersteinen kan da ha kommet fram ved opprensking inntil murene for bygging av skap (Brendalsmo 2016).

Basert på en gjennomgang av arkivmaterialet, tiltakets plassering innenfor den middelalderske kirkegården og relativt nær kirkens kor, inngrepets utstrekning og dybde, vurderte NIKU at det var et konfliktpotensial knyttet til oppgraving av vannkum. Nedgravningen av kummen er ikke dokumentert, og det var sannsynlig at det ville kunne påtreffes automatisk fredede kulturminner i profil og i bunn av grøft.

*Figur 2. Oversiktskart hentet fra Askeladden.*

#### **1.2 Undersøkelsens faglige problemstillinger**

Med utgangspunkt i Riksantikvarens satsingsområder i *Faglig program for middelalderarkeologi*  (Johannessen & Eriksson 2015) er følgende problemstillinger relevante for undersøkelsen:

- Finnes det bevarte graver fra middelalder? Dersom det påtreffes graver, hvor gamle er disse, og hvilken bevaringstilstand har de?
- Hvor tykke er kirkegårdslagene? Er det mulig å se spor av eldre bruk av området i bunn av grøfta?
- Finnes det spor av en eldre kirke på stedet? Hvilken orientering har i så fall denne, og kan vi si noe om byggeskikk?

*Figur 3. Arbeidsbilde. Mot SV. Cf53909\_NIKU\_0003.JPG.*

*Figur 4. Oversiktskart.*

### **2 Metode og resultater**

NIKU har utarbeidet en forenklet dokumentasjonsstandard etter at feltarbeidet ble gjennomført. Etterarbeidet følger derfor delvis denne standarden, men avviker på noen punkter hvor etterarbeidet alt var ferdigstilt da standarden ble klar.

Det arkeologiske feltarbeidet ble gjennomført som en arkeologisk overvåkning (fig. 3-6). Entreprenør var Marthinsen & Duvholt og VA Consult Sandefjord AS, med kirkegårdsansvarlig Bent Hansen som tiltakshavers stedlige representant. Prosjektleder fra NIKU var Sunniva Wilberg Halvorsen. Til innmåling ble det benyttet CPOS. Innmålingsdata ble behandlet i ArcGIS og intrasis. Foto er lastet inn i MUSIT.

Arkeolog var på overvåkning 25.5.2021. Det ble da klart at arbeidene kunne utføres ved å spa ut omrørte slammasser for hånd, fra bunnen av kummen. Bunnen ble tømt for masser; disse massene inneholdt plast og isolasjonsmaterialer. Da vannlåsen var avdekket ble det klart at det ikke ville bli nødvendig å fjerne betongkummen, men at den gamle kummen kunne gjenfylles etter at ny kran var montert. Kun den øverste ringen på kummen skulle slås i stykker og fjernes, uten at dette innebar graving. Dette berørte de øvre 20 cm. Arkeolog informerte om at dersom det skulle bli nødvendig med ytterligere graving skulle arkeolog være til stede. Den arkeologiske overvåkningen ble deretter avsluttet med fotografering og innmåling av kummen.

Dybden på kummen var 1,4 m. Diameter på kummen var ca. 1,05 m. Ettersom graveomfanget ble svært nedskalert underveis ble det ikke avdekket in situ middelalderske kulturlag eller menneskelevninger.

*Figur 5. Kum, ferdig gravd. Mot SV. Cf53909\_NIKU\_0004.JPG.*

*Figur 6. Kum, ferdig gravd. Mot SV. Cf53909\_NIKU\_0005.JPG.*

### **3 Litteratur**

Brendalsmo, J. & Eriksson, J.-E. G. 2016. Kildegjennomgang. Middelalderske kirkesteder i Vestfold fylke. Riksantikvaren.

Brendalsmo, J. 1990. Kirkesteder i Vestfold: Hvem bygde kirker og hvorfor – hvor ble kirkene bygd og hvorfor? Skisse til problemstillinger omkring kirkebyggeriet. Riksantikvaren, Tønsberg. *Arkeologiske rapporter fra Tønsberg nr 3, 1990.*

Johannessen, L. & Eriksson, J.-E. G., 2015. *Faglig program for middelalderarkeologi. Byer, sakrale steder, befestninger og borger*. Riksantikvaren.

Riksantikvarens arkiv

## **4 Vedlegg**

## **4.1 Fotoliste**

| Filnavn               | Motiv                                | Sett |      |
|-----------------------|--------------------------------------|------|------|
| Cf53909_NIKU_0001.JPG | Oversikt Ramnes kirke - arbeidsbilde | SV   | 3505 |
| Cf53909_NIKU_0002.JPG | Oversikt Ramnes kirke - arbeidsbilde | SV   | 3506 |
| Cf53909_NIKU_0003.JPG | Arbeidsbilde                         | SV   | 3507 |
| Cf53909_NIKU_0004.JPG | Kum, ferdig gravd                    | SV   | 3508 |
| Cf53909_NIKU_0005.JPG | Kum, ferdig gravd                    | SV   | 3509 |

### **4.2 Strukturliste og koordinatliste: Instrasisprosjektkode 800511**

| Intrasiskode | Beskrivelse           | N-koordinat | E-koordinat | Høyde  |
|--------------|-----------------------|-------------|-------------|--------|
| 3501         | Topp kum              | 6579303,809 | 571380,842  | 17,66  |
| 3502         | Bunn kum              | 6579303,851 | 571381,07   | 16,379 |
| 3503         | Bunn kum              | 6579303,493 | 571380,825  | 16,448 |
| 3504         | Bunn kum              | 6579304,009 | 571380,857  | 16,339 |
| 3505         | Cf53909_NIKU_0001.JPG |             |             |        |
| 3506         | Cf53909_NIKU_0002.JPG |             |             |        |
| 3507         | Cf53909_NIKU_0003.JPG |             |             |        |
| 3508         | Cf53909_NIKU_0004.JPG |             |             |        |
| 3509         | Cf53909_NIKU_0005.JPG |             |             |        |

Norsk institutt for kulturminneforskning er et uavhengig forsknings- og kompetansemiljø med kunnskap om norske og internasjonale kulturminner.

Instituttet driver forskning og oppdragsvirksomhet for offentlig forvaltning og private aktører på felter som by- og landskapsplanlegging, arkeologi, konservering og bygningsvern.

Våre ansatte er konservatorer, arkeologer, arkitekter, ingeniører, geografer, etnologer, samfunnsvitere, kunsthistorikere, forskere og rådgivere med spesiell kompetanse på kulturarv og kulturminner.

[www.niku.no](http://www.niku.no/)

#### NIKU Oppdragsrapport 72/2021

**NIKU hovedkontor** Storgata 2 Postboks 736 Sentrum 0105 OSLO Telefon: 23 35 50 00 **NIKU Tønsberg** Farmannsveien 30 3111 TØNSBERG Telefon: 23 35 50 00 **NIKU Bergen** Dreggsallmenningen 3 Postboks 4112 Sandviken 5835 BERGEN Telefon: 23 35 50 00

**NIKU Trondheim** Kjøpmannsgata 1b 7013 TRONDHEIM Telefon: 23 35 50 00 **NIKU Tromsø** Framsenteret Hjalmar Johansens gt. 14 9296 TROMSØ Telefon: 77 75 04 00